সকলেই যে দার্শনিক তা মোটেই নয়, এমনকি দর্শনের আনুষ্ঠানিক ছাত্রমাত্রেই যে ওই রকমের একটা দাবি রাখতে পারবেন তাও নয়, তবে এটা খুবই সত্য যে সব মানুষের ভেতরেই এক ধরনের দার্শনিকতা থাকে, কম আর বেশি। এটি নিহিত রয়েছে মানুষের চিমত্মাশক্তির ভেতরেই। এমনকি যিনি বলেন, এবং অনেকেই বলেন সেটা অধিকাংশ সময়েই, যে কিছুই বুঝলাম না, তিনিও একটি দার্শনিক উক্তিই করেন, না-বুঝে। বুঝবার যে-চেষ্টা সেটাই প্রাথমিক স্তরের দার্শনিকতা। একটু উঁচু স্তরে উঠলে চেষ্টার দার্শনিক পরিচয়টা ধরা পড়ে যায়। দর্শনের স্বভাবটা আরো পরিষ্কার হয় ওই চেষ্টাটা যখন কেবল পৃথিবীকে বুঝবার আগ্রহের ভেতরে আটকা থাকে না, পৃথিবীকে বদলাবার চেষ্টার সঙ্গে যুক্ত হয়ে পড়ে। বুঝবার এবং বদলাবার চেষ্টাটা বুদ্ধিজীবীরাও করে থাকেন। পার্থক্যটা বোধ করি এইখানে যে, দার্শনিকেরা একটি বিশ্বদৃষ্টি গড়ে তোলেন, বুদ্ধিজীবীরা সেটা যে সবসময়ে করেন তা নয়। বুদ্ধিজীবীরা যা না করলেও পারেন দার্শনিকদের জন্য সেটা করা বাধ্যতামূলক। দার্শনিকেরা সর্বদাই অসন্তুষ্ট থাকেন, এমনকি যাঁরা সমেত্মাষের প্রবক্তা তাঁরাও। অসমেত্মাষই চিমত্মার জন্ম দেয়।